Spennandi að sjá hvernig til tekst með heimastjórnir Fjórar heimastjórnir verða í nýju sveitarfélagi eystra . Fréttablaðið / Vilhelm „ Við höfum svo sem ekki prófað nákvæmlega þessa útfærslu . En það er mjög mikilvægt að það ríki traust gagnvart einingunni . Ef íbúar hafa ekki trú á því að heimastjórnir virki eins og þær eiga að gera , þá fellur þetta um sjálft sig , “ segir Eva Marín Hlynsdóttir , dósent við stjórnmálafræðideild Háskóla Íslands . Eva Marín hélt í gær erindi á hádegisfundi Félags stjórnmálafræðinga og Rannsóknaseturs um sveitarstjórnarmál þar sem fjallað var um áskoranir við innleiðingu heimastjórna í sameinuðum sveitarfélögum . Á fundinum var sjónum sérstaklega beint að heimastjórnum sem settar verða upp í nýju sameinuðu sveitarfélagi á Austurlandi . „ Núna er þetta auðvitað á tilraunastigi en það verður mjög spennandi að fylgjast með því hvernig þetta gengur . Þetta snýst ekki bara um valddreifingu . Þetta er líka kall nútímans , að í lýðræðislegum samfélögum eigi allir borgararnir að hafa möguleika á að taka þátt í starfi sveitarfélaganna og hafa áhrif , “ segir Eva Marín . Fyrir Alþingi liggur nú tillaga þess efnis að frá og með sveitarstjórnarkosningum 2022 verði lágmarksíbúafjöldi 250 og frá og með 2026 eitt þúsund . „ Ef það kemur hérna til stórfelldra sameininga þannig að úr verði til dæmis mjög landstór sveitarfélög þá er þetta klárlega eitthvað sem önnur sveitarfélög munu horfa til . Jafnvel eins og kom fram á fundinum getur þetta verið eitthvað sem sveitarfélög sem nú þegar hafa gengið í gegnum sameiningu gætu velt fyrir sér . “ Sameining samþykkt ! En hvað svo ? er yfirskrift málfundar sem Félag stjórnmálafræðinga og Rannsóknarsetur um sveitarstjórnarmál stendur fyrir nú í hádeginu .